CELEX: 62008TN0244
Language: da
Date: 2008-06-23 00:00:00
Title: Sag T-244/08: Sag anlagt den 23. juni 2008 — Konsum Nord mod Kommissionen

30.8.2008   
            
            
               DA
            
            
               Den Europæiske Unions Tidende
            
            
               C 223/51
            
         Sag anlagt den 23. juni 2008 — Konsum Nord mod Kommissionen
   (Sag T-244/08)
   (2008/C 223/89)
   Processprog: svensk
   Parter
   
      Sagsøger: Konsum Nord ekonomisk förening (Umeå, Sverige) (ved advokat U. Öberg)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning K(2008) 311 endelig udg. af 30. januar 2008 om den statsstøtte, som Sverige har tildelt Konsum Jämtland ekonomisk förening, annulleres i sin helhed.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved beslutning af 30. januar 2008 om den statsstøtte C 35/2006 (tidligere NN 37/2006), som Sverige har ydet til Konsum Jämtland, der blev sammenlagt med sagsøgeren i 2006, lagde Kommissionen til grund, at Åre kommunes salg af dele af en ubebygget grund for 2 mio. SEK i stedet for 6,6 mio. SEK, der var blevet tilbudt af Konsum Jämtlands konkurrent, Lidl, udgjorde statsstøtte i strid med artikel 87 EF.
   Sagsøgeren gør til støtte for søgsmålet gældende, at Kommissionen har foretaget en række urigtige bedømmelser ved den retlige kvalificering af det omtvistede salg som statsstøtte, idet:
   
               —
            
            
               Kommissionen har med urette lagt til grund, at salget ikke fandt sted til markedspris og dermed indebar en økonomisk fordel for Konsum Jämtland.
            
         
               —
            
            
               Kommissionen har ikke taget i betragtning, at salget var en del af en række jordhandler, der blev indgået mellem forskellige parter og som havde til formål at gennemføre detaljerede planer for Åre by.
            
         
               —
            
            
               Kommissionen har med urette antaget, at tilbuddet fra konkurrenten, Lidl, ikke var undergivet betingelser, og at det var bindende og pålideligt.
            
         
               —
            
            
               Kommissionen har foretaget en urigtig anvendelse af princippet om en privat investor, der opererer på markedsøkonomiske vilkår.
            
         Sagsøgeren gør endvidere gældende, at Kommissionen har tilsidesat sine egne retningslinjer i meddelelse om statsstøtteelementer i forbindelse med offentlige myndigheders salg af jord og bygninger (1) og har forsømt sin undersøgelsespligt, idet den har undladt at undersøge samtlige faktiske omstændigheder.
   Endelig gør sagsøgeren gældende, at den hævdede statsstøtte hverken fordrejer konkurrencen eller påvirker samhandelen mellem medlemsstaterne.
   
      (1)  EFT 1997 C 209, s. 3.